**Regler for VLR’s championatlister**

Opdateret 09.04.23

1. En rytter skal være medlem af VLR og må ikke være i kontingentrestance, for at kunne indsende resultater til VLR’s championatllister.
2. Rytterne skal have betalt startgebyr inden start ved et givent stævne for at kunne få registreret resultater fra det pågældende stævne.
3. Championatlisterne følger kalenderåret og afsluttes hvert år 31. december.
4. Der er championatlister i dressur og springning – for hhv. privatryttere og rideskoleryttere.
5. Championatlisterne for rideskoleryttere er KUN for ryttere tilmeldt mindst 1 ugentligt hold på rideskolen på Vallensbæk Rideakademi (VRA). Rytterne skal starte på en hest / pony fra VRA’s rideskole for at kunne få point på championatlisten for rideskoleryttere. I modsat fald kan resultaterne registreres på championatlisterne for privatryttere. Starter en privatrytter (f.eks. en af underviserne på rideskolen) på en rideskolehest, eller starter en rideskolerytter på en privathest, kan disse resultater således kun registreres på championatlisten for privatryttere.
6. Alle resultater kan indsendes, såfremt ekvipagen blot har gennemført ridtet – uanset % i dressur eller antal fejl i springning. Ekvipagen SKAL dog gennemføre ridtet og må således ikke opgive, blive diskvalificeret eller på anden måde udgå af konkurrencen.
7. På championatlister for privatryttere gives der point pr. ekvipage. På championatlister for rideskoleryttere gives der point pr. rytter.
8. Kun resultater, opnået i klasser hvor der startes for VLR, tæller med. Således kan der ikke opnås point ved stævner i udlandet samt internationale stævner, da der her startes for Danmark og ikke for VLR.
9. Det er kun individuelle resultater, der regnes med på listen – resultater opnået i holdkonkurrencer tæller således ikke med.
10. I sløjfeklasser tildeles ekvipagerne placeringer ud fra deres resultat. De ikke placerede ryttere får point for gennemført ridt.
11. I mesterskaber, cups eller lign. der afvikles over 2 eller flere dage, gives der point efter resultatet i hver runde i.h.t. gældende regler. Ved f.eks. DM, ECCO Cup m.m. der afvikles over 2 runder, hvor der uddeles rosetter til de placerede i første runde, samt til de samlet bedst placerede efter anden runde, gives der championatpoint efter resultatet i første runde samt for det samlede resultat – der gives således ikke point ud fra resultatet i anden runde. Ved mesterskaber der afvikles over 3 dage, gives der på samme måde point efter resultatet første dag, resultatet anden dag, og for det samlede resultat – ikke for resultatet i finalen. Dog undtaget Distrikt 1’s kombinerede mesterskab, hvor der gives point for hhv. dressurklassen og springklassen og ikke for det samlede resultat.
12. Såfremt VLR’s klubmesterskaber afvikles over 2 dage, gives der således ligeledes point for resultatet første dag samt for det samlede resultat.
13. Man kan kun opnå 1 resultat pr. start. I klasser hvor der er præmieoverrækkelse for klassen – og der efterfølgende derudover kåres en vinder og/eller nogle placerede i en cup / et mesterskab, vil der således kun gives point for resultatet i selve klassen. Se dog regler for VLR-cup.
14. Såfremt VLR-cup afvikles som del af en åben klasse, hvor ryttere, der ikke deltager i cuppen, også kan deltage, gives der kun point for cuppen, og ikke for klassens resultat. Bemærk her at cuppen regnes som intern klasse
15. I ”valgfrie klasser”, hvor rytterne rider mod hinanden uafhængigt af hvilket program / hvilken højde (klasse) man starter, gives der point efter hvilket program / hvilken højde (klasse), man rider.
16. Ved resultater opnået i kür-klasser i dressur tildeles ekvipagen point på niveau med alm. dressurklasser, f.eks. MB-kür.
17. Ved start i unghesteklasser tildeles ekvipagen point i henhold til den tilsvarende klasse.
18. Resultater opnået i D- og E-klasser afholdt af VLR ved stævner på Vallensbæk Rideakademi, registreres automatisk.
19. Alle øvrige resultater skal indsendes via VLR’s hjemmeside senest 2 uger efter stævnets afslutning – dog altid senest 31. december. Dvs at resultater opnået efter 17. december skal indsendes tidligere end 14 dage efter stævnet.
20. Resultater opnået i show-klasser eller andre klasser, der kun er åbne for specielt inviterede ryttere, tæller ikke med.
21. Pointberegning sker ud fra nedenstående pointskema.
22. De placerede på championatlisterne hædres ved den årlige generalforsamling eller ved et særligt arrangement.
23. Der gives placeringer på VLR’s championatlister afhængigt af, hvor mange ekvipager der er på hver championatliste. Antal placeringer udregnes ligesom ved stævner (dvs. 1 placering pr. påbegyndt 4 ekvipager på listen). Er der f.eks. 17 ekvipager på en championatliste, vil der være 5 placeringer på denne liste. Der vil dog altid være minimum 3 placeringer på hver championatliste. Hver rytter kan kun blive placeret 1 gang pr. år på hver championatliste (uanset om rytteren har flere heste / ponyer med på championatlisterne).
24. Såfremt der er færre end 4 heste og / eller 4 ponyer på championatlisterne for privatryttere, vil disse blive slået sammen (i den pågældende disciplin). For rideskolen er der én rangliste for både heste og ponyer.
25. Ved ligeplacering til førstepladsen (championatvinderen), vil den ekvipage, der har opnået flest point på færrest antal placeringer, være vinder. Ved fortsat ligeplacering, vil den ekvipage, der har opnået den placering, der giver flest point, være vinder. Herefter er det den ekvipage, der har opnået højeste placering i højeste klasse, der vil være vinder. Ved fortsat ligeplacering vil det være den rytter, der er højest placeret ved årets klubmesterskab, der vinder. Giver dette stadig ingen vinder, er ekvipagerne ligeplacerede. Der kan godt være ligeplacerede på de øvrige placeringer.
26. Der er præmier til alle placerede på championatlisterne. Der er pokaler til top-3 samt rosetter til alle placerede.
27. Pointskema:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Hest | Ponydressur | Spring | 1 | 2 | 3+B0 | 4 | 5 | Øvr | Gennemført +sløjfeklasser |
| Trækker | Trækker | Trækker | 1 | 1 | 1 | 1 | 1 | 1 | 1 |
| Under LD | Under LD | Under LF | 4 | 3 | 2 | 1 | 1 | 1 | 1 |
| LD | LD | LF | 5 | 4 | 3 | 2 | 1 | 1 | 1 |
| LC | LC | LE | 6 | 5 | 4 | 3 | 2 | 1 | 1 |
| LB | LB | LD | 7 | 6 | 5 | 4 | 3 | 2 | 2 |
| LA1-2-3 | LA1-2 | LC | 8 | 7 | 6 | 5 | 4 | 3 | 3 |
| LA4-6 | LA3-4 | LB | 9 | 8 | 7 | 6 | 5 | 4 | 4 |
| MB | LA5 | LA | 10 | 9 | 8 | 7 | 6 | 5 | 5 |
| MA1 | PRI, LA6 | MB | 11 | 10 | 9 | 8 | 7 | 6 | 6 |
| MA2, MA3, PSG | PRT, PRM | MA | 12 | 11 | 10 | 9 | 8 | 7 | 7 |
| Int 1 |  | S1-S2 | 13 | 12 | 11 | 10 | 9 | 8 | 8 |
| Int. A + BSv.int 1+ int 2 |  | S3-S4 | 14 | 13 | 12 | 11 | 10 | 9 | 9 |
| GP + GPS |  |  | 15 | 14 | 13 | 12 | 11 | 10 | 10 |
| Ovennævnte point ganges med nedenstående koefficient afhængig af hvilket stævneniveau klassen afvikles på:Internt stævne (inkl. klubmesterskab og VLR-cup) x 1D-stævne: x 2C-stævne: x 3B-/A-stævne x 4 |